PATVIRTINTA

 Kauno r. Garliavos meno mokyklos

 direktoriaus 2019 m. rugsėjo 25 d. įsakymu Nr. V-163

**KAUNO R.GARLIAVOS MENO MOKYKLOS**

**DARBO APMOKĖJIMO SISTEMOS APRAŠAS**

**I SKYRIUS**

**BENDROSIOS NUOSTATOS**

1. Kauno r. Garliavos meno mokyklos darbo apmokėjimo sistemos aprašas (toliau – Aprašas) nustato Kauno r. Garliavos meno mokyklos (toliau – Mokyklos) darbuotojų pareigybių lygius ir grupes, kiekvienos jų darbo apmokėjimo sąlygas ir dydžius, reglamentuoja papildomo apmokėjimo sąlygas ir tvarką.
2. Aprašas parengtas vadovaujantis Lietuvos Respublikos darbo kodeksu, Lietuvos Respublikos valstybės ir savivaldybių įstaigų darbuotojų darbo apmokėjimo įstatymu (toliau – Darbo apmokėjimo įstatymas), kitais norminiais teisės aktais.

**II SKYRIUS**

**PAREIGYBIŲ LYGIAI IR GRUPĖS, PAREIGYBĖS APRAŠYMAI**

1. Mokyklos darbuotojų pareigybės yra keturių lygių:
	1. A lygio – pareigybės, kurioms būtinas ne žemesnis kaip aukštasis išsilavinimas:
		1. A1 lygio – pareigybės, kurioms būtinas ne žemesnis kaip aukštasis universitetinis išsilavinimas su magistro kvalifikaciniu laipsniu ar jam prilygintu išsilavinimu;
		2. A2 lygio – pareigybės, kurioms būtinas ne žemesnis kaip aukštasis universitetinis išsilavinimas su bakalauro kvalifikaciniu laipsniu ar jam prilygintu išsilavinimu arba aukštasis koleginis išsilavinimas su profesinio bakalauro kvalifikaciniu laipsniu ar jam prilygintu išsilavinimu, taip pat baleto artistų ir šokėjų bei kilnojamųjų kultūros vertybių restauratorių pareigybės;
	2. B lygio – pareigybės, kurioms būtinas ne žemesnis kaip aukštesnysis išsilavinimas ar specialusis vidurinis išsilavinimas, įgyti iki 1995 metų;
	3. C lygio – pareigybės, kurioms būtinas ne žemesnis kaip vidurinis išsilavinimas ar įgyta profesinė kvalifikacija;
	4. D lygio – pareigybės, kurioms netaikomi išsilavinimo ar profesinės kvalifikacijos reikalavimai.
2. Mokyklos darbuotojų pareigybės skirstomos į šias grupes:
	1. Mokyklos vadovas ir jo pavaduotojai, kurių pareigybės priskiriamos A lygiui, atsižvelgiant į būtiną išsilavinimą toms pareigoms eiti;
	2. Mokyklos specialistai, kurių pareigybės priskiriamos A arba B lygiui, atsižvelgiant į būtiną išsilavinimą toms pareigoms eiti;
	3. Mokyklos kvalifikuoti darbuotojai, kurių pareigybės priskiriamos C lygiui
	4. Mokyklos darbuotojai, kurių pareigybės priskiriamos D lygiui (toliau – darbininkai).
3. Mokyklos direktorius tvirtina mokyklos darbuotojų pareigybių aprašymus, o Mokyklos direktoriaus pareigybės aprašymą tvirtina į pareigas priimanti savininko teises ir pareigas įgyvendinanti institucija.
4. Mokyklos darbuotojo pareigybės aprašyme nurodoma:
	1. pareigybės grupė ( mokyklos vadovas ir jo pavaduotojas, struktūrinio padalinio vadovas, specialistas, kvalifikuotas darbuotojas, darbininkas);
	2. pareigybės pavadinimas;
	3. pareigybės lygis (A, B, C, D);
	4. specialūs reikalavimai, keliami šias pareigas einančiam darbuotojui (išsilavinimas, t. y. studijų sritis ir kryptis, kvalifikacinis laipsnis ir (ar) profesinė kvalifikacija), darbo patirtis (profesinė darbo patirtis, vadovams ir jų pavaduotojams papildomai nurodoma vadovaujamo darbo patirtis (jei tokios reikalaujama)), profesinė kvalifikacija (jei reikia) pageidaujama kompiuterinio raštingumo kvalifikacija, reikiamų teisės aktų išmanymas, pageidaujamas užsienio kalbos mokėjimo lygis);
	5. pareigybei priskirtos funkcijos.

**III SKYRIUS**

**DARBO UŽMOKESTIS**

1. Mokyklos darbuotojų darbo užmokestį sudaro:
	1. pareiginė alga (mėnesinė alga – pastovioji ir kintamoji dalys arba pastovioji dalis);
	2. priemokos;
	3. mokėjimas už darbą poilsio ir švenčių dienomis, nakties bei viršvalandinį darbą, budėjimą ir esant nukrypimams nuo normalių darbo sąlygų;
	4. premijos.
2. Pareiginės algos pastovioji dalis:
	1. Mokyklos darbuotojų, išskyrus darbininkus, nustatoma pareiginės algos koeficientais. Pareiginės algos koeficiento vienetas yra lygus pareiginės algos baziniam dydžiui. Pareiginės algos pastovioji dalis apskaičiuojama atitinkamą pareiginės algos koeficientą dauginant iš pareiginės algos bazinio dydžio;
	2. Mokyklos vadovo, jo pavaduotojų nustatoma pagal Darbo apmokėjimo įstatymą, atsižvelgiant į pareigybių sąraše nustatytą darbuotojų pareigybių skaičių ir vadovaujamo darbo patirtį, kuri apskaičiuojama sumuojant laikotarpius, kai buvo vadovaujama įmonėms, įstaigoms ir organizacijoms ir (ar) jų padaliniams. Pagal Darbo apmokėjimo įstatymo nuostatas nustatyta Mokyklos vadovo ir jo pavaduotojų pareiginė alga (pastovioji dalis kartu su kintamąja dalimi) negali viršyti praėjusio ketvirčio biudžetinės įstaigos darbuotojų 5 vidutinių pareiginių algų (pastoviųjų dalių kartu su kintamosiomis dalimis) dydžių;
	3. Mokyklos struktūrinių padalinių vadovų ir jų pavaduotojų nustatoma pagal Darbo apmokėjimo įstatymą, atsižvelgiant į pareigybės lygį, vadovaujamo darbo patirtį, kuri apskaičiuojama sumuojant laikotarpius, kai buvo vadovaujama įmonėms, įstaigoms ir organizacijoms ir (ar) jų padaliniams, ir profesinio darbo patirtį, kuri apskaičiuojama sumuojant laikotarpius, kai buvo dirbamas analogiškas pareigybės aprašyme nustatytam tam tikros profesijos ar specialybės darbas arba vykdytos analogiškos pareigybės aprašyme nustatytoms funkcijos;
	4. Kitų Mokyklos darbuotojų, išskyrus darbininkus, nustatoma pagal Darbo apmokėjimo įstatymą, atsižvelgiant į pareigybės lygį ir profesinio darbo patirtį, kuri apskaičiuojama sumuojant laikotarpius, kai buvo dirbamas analogiškas pareigybės aprašyme nustatytam tam tikros profesijos ar specialybės darbas arba vykdytos analogiškos pareigybės aprašyme nustatytoms funkcijos;
	5. Darbininkų nustatoma minimaliosios mėnesinės algos dydžio.
3. Mokyklos darbuotojo pareiginės algos pastoviosios dalies konkretų koeficientą nustato mokyklos direktorius. Mokyklos darbuotojo pareiginės algos pastovioji dalis sulygstama jo darbo sutartyje. Pareiginės algos pastoviosios dalies koeficientas nustatomas iš naujo pasikeitus darbuotojų pareigybių skaičiui, vadovaujamo darbo patirčiai ir (ar) profesinio darbo patirčiai ar nustačius, kad mokyklos vadovo ar jo pavaduotojo pareiginė alga (pastovioji dalis kartu su kintamąja dalimi) viršija praėjusio ketvirčio Įstaigos darbuotojų 5 vidutinius pareiginių algų (pastoviųjų dalių kartu su kintamosiomis dalimis) dydžius.

**IV SKYRIUS**

**PAREIGINĖS ALGOS PASTOVIOSIOS DALIES**

**NUSTATYMO IR PADIDINIMO KRITERIJAI**

1. Mokytojų ir kitų pedagoginių darbuotojų pareiginės algos pastovioji dalis nustatoma pagal Darbo apmokėjimo įstatymo 5 priedą, atsižvelgiant į pedagoginio darbo stažą, kvalifikacinę kategoriją ir veiklos sudėtingumą.
2. Mokyklos direktoriaus, jo pavaduotojų ugdymui pareiginės algos pastovioji dalis nustatoma pagal Darbo apmokėjimo įstatymo 5 priedą, atsižvelgiant į mokyklos ugdytinių skaičių, pedagoginio darbo stažą ir veiklos sudėtingumą.
3. Mokyklos direktoriaus ir jo pavaduotojų ugdymui vadybinės kvalifikacinės kategorijos nustatomos ir šių asmenų veiklos atitikties įgytai kvalifikacinei kategorijai vertinimas atliekamas kas penkeri metai Lietuvos Respublikos švietimo ir mokslo ministro nustatyta tvarka. Mokytojų ir kitų pedagoginių darbuotojų kvalifikacinės kategorijos nustatomos Lietuvos Respublikos švietimo ir mokslo ministro nustatyta tvarka.
4. Mokyklos direktorius, įvertindamas mokyklos turimas darbo užmokesčio fondo lėšas, gali padidinti A ir B lygio darbuotojo pareiginės algos pastoviosios dalies koeficientą, atsižvelgdamas į šiuos kriterijus;
	1. Darbuotojo veiklos įvairiapusiškumą(tarptautinių ir respublikinių renginių organizavimą-0,25 koeficiento;
	2. Dalyvavimą projektinėse veiklose(papildomų finansavimo šaltinių pritraukimą) – 0,25 koeficiento.
5. Pareiginės algos pastoviosios dalies koeficiento padidinimas šio Aprašo 13 punkte nustatytais pagrindais negali viršyti 100 procentų Darbo apmokėjimo įstatyme nustatytos pareiginės algos pastoviosios dalies koeficiento dydžio.

**V SKYRIUS**

**PAREIGINĖS ALGOS KINTAMOSIOS DALIES MOKĖJIMO SĄLYGOS IR TVARKA**

1. Pagal Darbo apmokėjimo įstatymą mokyklos mokytojų ir kitų pedagoginių darbuotojų pareiginės algos kintamoji dalis nenustatoma.
2. Mokyklos direktoriaus pavaduotojams ugdymui pareiginės algos kintamoji dalis nustatoma atlikus kasmetinį darbuotojų vertinimą, įvertinus mokyklos turimas darbo užmokesčio fondo lėšas.
3. Darbuotojų praėjusių kalendorinių metų veikla vertinama vadovaujantis Lietuvos Respublikos Vyriausybės ar jos įgaliotos institucijos patvirtintu biudžetinių įstaigų darbuotojų veiklos vertinimo tvarkos aprašu.
4. Mokyklos darbuotojo metines veiklos užduotis, siektinus rezultatus ir jų vertinimo rodiklius nustato ir kasmetinę veiklą vertina tiesioginis mokyklos darbuotojo vadovas.
5. Mokyklos darbininkams pareiginės algos kintamoji dalis nenustatoma.

**VI SKYRIUS**

**PRIEMOKŲ MOKĖJIMO SĄLYGOS IR TVARKA**

1. Priemokos už papildomą darbo krūvį, kai yra padidėjęs darbų mastas atliekant pareigybės aprašyme nustatytas funkcijas neviršijant nustatytos darbo laiko trukmės, ar už papildomų pareigų ar užduočių, nenustatytų pareigybės aprašyme ir suformuluotų raštu, vykdymą gali siekti iki 30 procentų pareiginės algos pastoviosios dalies dydžio. Priemokų ir pareiginės algos kintamosios dalies suma negali viršyti 60 procentų pareiginės algos pastoviosios dalies dydžio.
2. Priemoka skiriamos mokyklos direktoriaus įsakymu. Pasikeitus aplinkybėms, dėl kurių priemoka buvo skirta, mokyklos direktoriaus įsakymu priemokos dydis ir mokėjimo terminas gali būti pakeistas ar priemokos mokėjimas iš viso gali būti nutrauktas.

**VII SKYRIUS**

**PREMIJŲ MOKĖJIMO SĄLYGOS IR TVARKA**

1. Mokyklos darbuotojams ne daugiau kaip vieną kartą per metus gali būti skiriamos premijos:
	1. atlikus vienkartines ypač svarbias mokyklos veiklai užduotis;
	2. labai gerai įvertinus mokyklos darbuotojo praėjusių kalendorinių metų veiklą.
2. Premija skiriama mokyklos direktoriaus įsakymu, neviršijant mokyklos darbuotojo pareiginės algos pastoviosios dalies dydžio, įvertinus Mokyklos turimas darbo užmokesčio fondo lėšas.

**VIII SKYRIUS**

**DARBO UŽMOKESČIO INDEKSAVIMO TVARKA**

1. Darbo užmokesčio indeksavimas yra pajamų perskaičiavimas, siekiant visiškai ar iš dalies kompensuoti dėl vartotojų kainų padidėjimo prarastas pajamas. Indeksuojama Mokyklos darbininkų pareiginės algos pastoviosios dalies dydis (minimali mėnesio alga). Konkretų indeksuoto darbo užmokesčio Trišalės tarybos teikimu nustato Lietuvos Respublikos Vyriausybė, įvertinusi vidutinio darbo užmokesčio ir nedarbo kitimo tendencijas šalyje.

**IX SKYRIUS**

**BAIGIAMOSIOS NUOSTATOS**

1. Šiame Apraše neaptarti darbo užmokesčio ir kitų su darbo santykiais susijusių išmokų mokėjimo aspektai yra reglamentuojami Lietuvos Respublikos darbo kodekso ir jo įgyvendinimą reglamentuojančių poįstatyminių norminių teisės aktų.
2. Šis Aprašas peržiūrimas ir atnaujinamas esant būtinybei, tačiau ne rečiau kaip kartą per kartą metus arba pasikeitus norminiams teisės aktams.
3. Šiam Aprašui pritarta Darbo tarybos posėdyje ( 2019-09-24, protokolo Nr.1).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_